ธ.ก.ส.แจกบัตรเครดิต4ล้านใบ
บอร์ด ธ.ก.ส. จ้างบริษัท วีสมาร์ท ลุยทำบัตรสินเชื่อ แจกเกษตรกร 4 ล้านใบก่อนสิ้นปี
5 เม.ย. 2556

บอร์ด ธ.ก.ส. จ้างบริษัท วีสมาร์ท ลุยทำบัตรสินเชื่อ แจกเกษตรกร 4 ล้านใบก่อนสิ้นปี
นายทนุศักดิ์ เล็กอุทัย รมช.คลัง กำกับดูแลธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ที่ประชุมคณะกรรมการ ธ.ก.ส. มีมติเห็นชอบขยายเป้าหมายบัตรสินเชื่อเกษตรกรเป็น 4 ล้านใบ ภายในปี 2556 และให้ว่าจ้างบริษัท วีสมาร์ท ผู้ชนะการประมูลโครงการบัตรสินเชื่อเกษตรกรจำนวน 2 ล้านใบในล็อตแรก ให้ทำโครงการต่อเนื่องอีก 2 ล้านใบ รวมทั้งให้เพิ่มร้านค้าที่เข้าร่วมโครงการเพิ่มจาก 4,000 ร้านค้า เป็น 1 หมื่นร้านค้า ภายในปีนี้
นายสุพัฒน์ เอี้ยวฉาย ผู้ช่วยผู้จัดการ ธ.ก.ส. กล่าวว่า สาเหตุที่คณะกรรมการเลือก วีสมาร์ท ทำโครงการบัตรสินเชื่อเกษตรกรต่อ เพราะเห็นว่ามีศักยภาพเพียงพอ และมีราคาที่เหมาะสม โดยการประมูลโครงการรอบแรก วีสมาร์ท เสนอราคาต่ำสุดที่ 177 ล้านบาท รวมทั้งไม่ต้องเริ่มกระบวนการสรรหาใหม่ ซึ่งจะทำให้เสียเวลา
ทั้งนี้ ล่าสุด ธ.ก.ส.ได้แจกบัตรสินเชื่อให้เกษตรกรไปแล้วกว่า 1 ล้านราย มียอดใช้จ่ายผ่านบัตรแล้วกว่า 2,000 ล้านบาท คาดว่าจะเร่งอนุมัติบัตรให้เกษตรกรได้ครบ 2 ล้านราย ภายในวันที่ 15 พ.ค.นี้ เพื่อให้ทันฤดูกาลผลิตที่กำลังจะเข้ามาถึง
“ตอนนี้บัตร 2 ล้านใบ ส่งไปยังทุกสาขาของ ธ.ก.ส.แล้ว เหลือเพียงการส่งมอบต่อให้เกษตรกร โดยยืนยันว่ามีการคัดลูกค้าชั้นดีของ ธ.ก.ส. เช่น ลูกค้าที่มาทำธุรกรรม มาจำนำข้าวรอบสอง ธนาคารก็จะสอบถามว่าประสงค์จะทำบัตรหรือไม่ รวมทั้งให้เจ้าหน้าที่สาขาสอบถามความต้องการของลูกค้าใหม่ด้วย” นายสุพัฒน์ กล่าว
สำหรับเป้าหมายแจกบัตรสินเชื่ออีก 2 ล้านรายที่เหลือ จะกระจายไปยังเกษตรกรทุกกลุ่ม ทั้งเกษตรกรผู้ปลูกยางพารา ปาล์มน้ำมัน อ้อย และเกษตรกรปลูกผลไม้ภาคตะวันออก คาดว่าจะทยอยอนุมัติบัตรได้ครบ 4 ล้านใบก่อนสิ้นปีนี้
ก่อนหน้านี้ ธ.ก.ส.ได้ตรวจสอบพบการทุจริตโครงการบัตรสินเชื่อเกษตรกร แต่ความเสียหายยังไม่มากนัก โดยการทุจริตที่เกิดขึ้นพบว่าเป็นความร่วมมือระหว่างร้านค้าและเกษตรกรในการรูดซื้อสินค้า ทำให้มีราคาสูงกว่าที่กำหนด ขณะที่เกษตรกรบางรายนำสินค้าที่รูดซื้อผ่านบัตรไปขายต่อในราคาสูงเพื่อหากำไรอีกด้วย